Mwanamke mlafi

﻿Mwanamke mlafi  

Hapo kale, kulikuwa na  mtu aliyeitwa Pepe. Aliishi  katika mtaa wa Umoja.  Pepe aliishi na mbwa wake  katika chumba chake  kidogo. 
Siku moja Pepe alikuwa  mgonjwa. Hakuwa na  yeyote wa kumsaidia.  Alipopata nafuu, aliamua  kumwoa mwanamke  aliyeishi hapo karibu. 
Pepe aliwaalika marafiki  na jamaa zake kuhudhuria  harusi.  Alichangamka sana  akidhani kuwa amempata  msaidizi.  
Bi harusi alipatiwa vikapu  vya wimbi, mikeka, ndizi,  njugu, na zawadi nyingine.  
Baada ya sherehe ya  harusi, wageni waliondoka  kurudi makwao.  Pepe alikuwa tayari  kuanza maisha mapya  pamoja na mkewe na  mbwa wake.  
Siku iliyofuata, Pepe  alimwandalia mkewe ndizi  tamu, lakini alikataa  kuzila.  
Lakini Pepe alipokwenda  kuwinda, mwanamke huyo  alizila ndizi zote.  
Baadaye Pepe aliporudi  kutoka mawindoni alihisi  njaa. Alitaka kuzila zile  ndizi tamu.  Mkewe alimwambia kuwa  mbwa alizila zote!  
Siku iliyofuata, Pepe  alikwenda shambani.  Aliporudi, alipata kuwa  mkewe alikuwa ameila  nyama yote. Hakumgawia  hata mbwa.  
Siku nyingine, Pepe  alikwenda kumtembelea  rafikiye.  Aliporudi, mkewe alikuwa  amezila njugu zote. Kikapu  kilikuwa kitupu. Pepe  alimkasirikia sana mkewe.  
Pepe aligundua kuwa  mwanamke huyo alikuwa  na shida. Aliamua  kumnasa.  Aliweka maziwa katika  chungu cha ajabu kisha  akakiweka mvunguni.  Akaondoka kwenda  kuwinda.  
Mwanamke alikiona  chungu kilichokuwa  kimejaa maziwa.  Alikichukua akakiweka  mdomoni. Aliyanywa  maziwa yote huku mbwa  akimtazama.  
Kwa bahati mbaya,  chungu kilikwama  mdomoni. Alijaribu  kukiondoa, lakini ilikuwa  bure. Alipiga kelele na  kuruka juu na chini.  Chungu kilikwama pale  pale. Mbwa alitazama  haya yote.  
Mbwa alikimbia kumtafuta  Pepe. Alibweka, akabweka,  akaruka juu na chini.  Pepe alifahamu kuwa  kulikuwa na jambo mbaya  nyumbani.  
Walikimbia pamoja  kwenda nyumbani. Pepe  alistaajabu kumpata  mkewe na chungu  mdomoni.  Akamtazama kwa  mshangao.  
Pepe alimgusa mkewe  kwenye shavu na chungu  kikaanguka mara moja.  Mwanamke huyo aliaibika  sana akaamua kurudi kwa  wazazi wake.  


Source www.africanstorybook.org